《九日王秀才携酒至》
明代·张实居

缤纷篱下菊，几枝带霜妍。物苟有至性，造化亦无权。

故人携酒过，斟酌坐花前。狂歌无宫商，破琴不必弦。

粗语桑麻事，稍稍及诗篇。爱兹重九名，不觉已陶然。

作者简介：明末清初山东邹平人，字萧亭，一字宾公。明亡，隐居大谷，采得五色灵芝，因作采芝山堂。弹琴咏歌以自娱。诗多述怀感叹之作。有《萧亭诗选》。